Det er slut med at mødes for at bede bønner på Langkaer Gymnasium.

Som det første gymnasium i Aarhus har Langkaer Gymnasium indført et ordensreglement, hvor der udtrykkeligt står, at gymnasiet er en religiøst neutral skole, og at forkyndelse ikke må finde sted.

- Vi respekterer den enkeltes religion, og at den enkelte har en religiøs identitiet, men de må udøve deres religiøse praksis uden for skolen. Yago Bundgaard, rektor på Langkaer Gymnasium

Sidste år var der nemlig mange muslimske elever, der mødte op til bøn.

- Der var 35-40 drenge her, og på den anden side af døren var der nogenlunde samme antal piger på sådan en almindelig fredag middag, fortæller rektor Yago Bundgaard fra gymnasiets kælder, hvor han gang på gang har måttet stoppe muslimske elever i at bede.

- Jeg forklarede dem, at vi på skolen fokuserer på det, som holder os sammen og ikke det, som gør os forskellige, siger han.

Over 70 procent af eleverne på Langkaer Gymnasium er tosprogede, og mange af dem er muslimer.

For nylig blev gymnasiet kendt for at samle de etnisk danske elever, så de ikke bliver minoriteter i deres klasser.